b'\n_START_ARTICLE_\nElizabeta Frankopanska\n_START_SECTION_\nMladost in poroka s Friderikom II. Celjskim\n_START_PARAGRAPH_\nElizabeta je bila h\xc4\x8di kneza Stjepana Modru\xc5\xa1kega in Katarine Carrarske. S pove\xc4\x8dano dejavnostjo Celjskih na podro\xc4\x8dju Slavonije je vez Modru\xc5\xa1kih iz Hrva\xc5\xa1ke s Celjskimi postajala vse pomembnej\xc5\xa1a, saj je \xc5\xbee v zaroki med Elizabeto in Friderikom II. Celjskim Stjepan Modru\xc5\xa1ki za doto dolo\xc4\x8dil tudi Steni\xc4\x8dnjak z okolico. Ker je Stjepan Modru\xc5\xa1ki umrl leta 1390, so se priprave na poroko zavlekle, saj je Elizabetin stric Ivan Frankopan oporekal zaroki, sklenjeni brez njegove vednosti. Katarina Carrarska je nazadnje dosegla, da je popustil in privolil v doto, ki je med drugim vklju\xc4\x8devala balo 20.000 goldinarjev, Steni\xc4\x8dnjak, polovico Senja, polovico Krka, Trsat, Bribir, Bakar \xe2\x80\x93 leta 1405 ali 1406 je sledila tudi poroka, ki je bila verjetno nekje na Kranjskem.\n_START_SECTION_\nRazpad zakona in smrt\n_START_PARAGRAPH_\nElizabeta je Frideriku rodila dva otroka: Ulrika II. in Friderika III., pri \xc4\x8demer je slednji umrl \xc5\xbee kot otrok, prvi pa je postal celjski knez. Odnos med zakoncema se je po rojstvu otrok pri\xc4\x8del krhati, tako da sta zadnjih osem let pred Elizabetino smrtjo (to je od leta 1415 dalje) bivala lo\xc4\x8deno. Leta 1415 se je Friderik II. v navezi s kraljem Sigismundom polastil \xc5\xbeeninega gradu Steni\xc4\x8dnjaka. Z Elizabetino doto, ki je vklju\xc4\x8devala tudi ozemlje okrog Steni\xc4\x8dnjaka (danes na osrednjem Hrva\xc5\xa1kem), se je Frankopanom namre\xc4\x8d zapiral dostop v Slavonijo! Zaradi razrahljane zakonske zveze je med Friderikom in Elizabeto posredoval Friderikov o\xc4\x8de Herman II. in tako je leta 1422 ali 1423 v Krapini pri\xc5\xa1lo do njunega sre\xc4\x8danja, toda v no\xc4\x8di, ki sta jo zakonca prebila skupaj, je pri\xc5\xa1lo do nepojasnjene grofi\xc4\x8dine smrti. Zlasti po Slavoniji in na Hrva\xc5\xa1kem so se raz\xc5\xa1irile govorice, da je Elizabeto umoril kar sam Friderik, zaradi tega, da bi za \xc5\xbeeno lahko vzel Veroniko Deseni\xc5\xa1ko. Ob upo\xc5\xa1tevanju pristranskosti piscev in dogodkov v povezavi s Friderikom II. pa je najbolj verjetno, da Friderik nikakor ni bil Elizabetin morilec.'